**Marko Nikolić** (Kraljevo, 20. oktobar 1946 — 2. januar 2019) bio je srpski filmski i pozorišni glumac. Televizijsku slavu je stekao glavnom ulogom u TV seriji *Bolji život*, kao i ulogom Karađorđa, u nekoliko TV drama i u seriji Vuk Karadžić. Dobitnik je više staleških nagrada za svoja glumačka ostvarenja, a izdvajaju se Nagrada „Pavle Vuisić" i Nagrada Car Konstantin.

Biografija
----------

Marko Nikolić je rođen u Kraljevu 20. oktobra 1946. godine. Njegovi roditelji su živeli i radili u Tesliću, ali su ubrzo prinuđeni da napuste grad nakon dolaska ustaša i nasele se u Kraljevo, u tada okupiranoj Srbiji. Nikolić je odrastao u Kraljevu, a još od malena posećivao je Kraljevačko pozorište. Njegova majka Leposava takođe je bila glumica, otac šumarski inženjer, a imao je i starijeg brata.  
Kao dečak trenirao je košarku u kraljevačkoj Slogi i u svojoj sedamnaestoj godini dospeo do seniorskog tima. Uprkos posvećenosti sportu, Nikolić je ubrzo zavoleo pozorište i rešio da se bavi glumom. Nakon završetka srednje škole odslužio je vojni rok, a nakon toga je odlučio da upiše glumu. Pao je na prijemnom ispitu na Akademiji za pozorište, film, radio i televiziju u Beogradu i na Akademiji umetnosti Univerziteta u Novom Sadu, a student glume postao je iz trećeg pokušaja u Beogradu.  
Na akademiji studirao je zajedno sa Mikijem Manojlovićem, Predragom Ejdusom, Draganom Maksimovićem, i Goranom Sultanovićem. Diplomirao je 1972. godine, a od 1970. godine bio je član Narodnog pozorišta u Beogradu.

Imao je tri braka iza sebe i troje dece, uključujući i ćerku Minu, koja je takođe glumica.

Umro je 2. januara 2019. godine nakon duge i teške bolesti na KBC „Zvezdara" u Beogradu.

Glumačka karijera
-----------------

### 1967—1970

Još dok je studirao, Nikolić je dobio nekoliko manjih filmskih uloga. Pojavio se u jednoj epizodi mini serije *Letovi koji se pamte*, a naredne godine i u filmu Biće skoro propast sveta, gde je imao sporednu ulogu Aziza. Iste, 1968. godine imao je ulogu u TV filmu *Neverovatni cilinder Nj. V. kralja Kristijana*. Godine 1969. pojavio se u filmovima *Sedmina* i Zaseda, Živojina Pavlovića, u ulozi seoskog milicajca, kao i u pobedničkom filmu Berlinskog filmskog festivala, *Rani radovi*, u ulozi Dragiše. Godine 1970. imao je ulogu u filmu *Pucanj*, režisera Krešimira Golika.

### 1971—1980

Godine 1971. glumio je u dve epizode TV serije *Čedomir Ilić* u ulozi studenta, a iste godine i u TV filmovima *Don Kihot i Sančo Pansa* i *Domovina u pesmama*. U kratkometražnom filmu *Amigos* pojavio se 1972. godine, kao i u filmu *Prvi splitski odred* u ulozi ustaškog poverenika. Godine 1973. imao je ulogu u TV seriji *Od danas do sutra*, a 1974. godine u TV seriji *Divlje godine* kao nepoznati. Šira publika upoznala je Nikolića kao artiljerca u ratnom filmu Žike Mitroića, *Užička republika* iz 1974. godine, gde je igrao u ulozi Klakera. Nakon toga usledila je uloga u filmu *Poznajete li Pavla Pleša?* (1975), a onda i u partizanskom filmu *Devojački most* (1976), gde je Nikolić u ulozi partizana Marka bio jedan od glavnih aktera filma. Usledile su uloge u TV seriji *Grlom u jagode* (1976), mini-seriji *Na putu izdaje* (1976) i TV seriji Užička republika, takođe u ulozi Klakera. Godine 1977. Nikolić se pojavio u filmovima *Pucanj* kao Petar Zorić, *Inferiornost* kao Aberiđi i u TV filmu 67. sastanak Skupštine Kneževine Srbije u ulozi Adama Bogosavljevića. Tokom sedamdesetih godina, Nikolić je imao veliki broj uloga kao partizanski borac, 1978. godine glumio je u filmovima *Dvoboj za južnu prugu* kao Miša, filmu *Boško Buha* kao Puškar i TV mini-serijama *Boško Buha* i *Razmena*. Godine 1979. pojavio se u TV filmovima *Ujed* kao Miloš i *Prva srpska železnica* kao Nikola Pašić. Tokom 1980. godine pojavio se u filmovima Petrijin venac kao Dobrivoje, *Snovi, život, smrt Filipa Filipovića* kao komunista i u TV filmu *Nešto iz života* kao veterinar Života.

### 1981—1990

Godine 1981. pojavio se u TV seriji *Svetozar Marković* kao Adam Bogosavljević i filmovima *Šesta brzina* kao gastarbajter, *Stari Beograd, Bila jednom ljubav jedna*, Kraljevski voz kao žezezničar ilegalac, *Tuga* kao mladić i filmu *Buntovnik*. Tokom 1982. pojavio se u TV serijama Priče iz radionice kao gastarbajter, Poslednji čin, Doktorka na selu kao sekretar Radiša, *Priče preko pune linije, Španac* i TV filmu *Beograd nekad i sad* u ulogama Neše, Nikole i Petra. Godine 1983. glumio je u francuskom filmu *Le prix du danger* u ulozi takmičara, TV serijama *Zamke* kao Pavle, major OZNE, *Rade Končar* i TV filmu *Karađorđeva smrt*. Uloga Karađorđa Petrovića u režiji Đorđa Kadijevića donela mu je veliku popularnost, a ubrzo nakon toga je počelo dugogodišnje snimanje TV serije *Vuk Karadžić*, gde je takođe tumačio lika Karađorđa.

Godine 1984. pojavio se u jednoj epizodi TV mini serije *Ne tako davno* i dve epizode TV serije *Ulični pevači*. U TV filmu Miomira Mikija Stamenkovića *Dvostruki udar* pojavio se 1985. godine, a nakon toga i u šest epizoda makedonske serije *Kvo vadis?* u ulozi Tigelina. Manje uloge zabeležio je 1986. godine, u TV seriji *Sivi dom* kao Kecov stric i TV filmu *Vrenje*. Godine 1987. pojavio u tri epizode serije *Lo scialo*, a nakon toga u ulozi zbog koje je privukao veliku pažnju šire publike — kao Dragiša „Giga" Popadić u TV seriji *Bolji život*. Iste godine je otpočelo i emitovanje tv serije *Vuk Karadžić*, gde je ponovo tumačio lik Karađorđa. Nakon toga usledila je uloga u TV filmu *Novogodišnja priča* (1988) i filmu *Bolji život* (1989). Nikolić se takođe pojavio u dve epizode TV serije *Drugarica ministarka* kao Giga Popdić, a naredne 1990. godine u filmovima *Gluvi barut* kao Mrki i TV filmu *Ljubav je hleb sa devet kora*.

### 1991—2000

Godine 1991. Nikolić se pojavio u TV filmovima *Konak*, *Glava šećera* kao Uzivoić i *Apis* kao major Ljubomir Vulović. Godine 1992. igrao je Karađorđa Petrovića u TV seriji *Teatar u Srba*, a iste godine i na TV filmu *Juriš na skupštinu* u ulozi Milomira Sokolovića. Godine 1994. u ulozi Stefana Nikolića pojavio se u filmu Zdravka Šotre, *Dnevnik uvreda 1993*, jednoj epizodi TV serije *Policajac sa Petlovog brda* kao Rembo i TV filmu *Novogodišnja priča* kao Života. U filmu *Terasa na krovu* iz 1995. godine, Nikolić se pojavio u ulozi Ratka, a iste godine i u devet epizoda TV serije *Kraj dinastije Obrenović* kao Dimitrije Cincar-Marković i fulmu *Tamna je noć* u ulozi Boška Belezade. U periodu od 1994—1996. godine glumio je u ulozi Bate Šejna Davidovića u dvadeset i devet epizoda TV serije *Srećni ljudi*. Nikolić je takođe imao ulogu u TV seriji *Gore-dole*, režisera Miloša Radivojevića kao Damjan Danković Džoks, gde se u periodu od 1996—1997. godine pojavio u dvanaest epizoda. Godine 1997. pojavio se u TV filmu *Ljubav, ženidba i udadba* u ulozi Jovana, a naredne godine u TV filmovima Svirač kao gazda *Milun Vučetić* i *Nikoljdan 1901. godine* kao kafedžija Stavros. Godine 1999. pojavio se u filmovima *Morte di una ragazza perbene*  i *Nek bude što bude*.

### 2001—2010

Godine 2001. Nikolić se pojavio u kratkom TV filmu *Rondo* i TV mini-seriji *Budi fin*. U filmu Živojina Pavlovića, *Država mrtvih* iz 2002. godine, Nikolić se našao u ulozi pijanca Rocka, a iste godine pojavio se u filmu *Kordon* u ulozi Zmaja, za koju je dobio Nagradu Car Konstantin 2003. godine na 38. Filmskim susretima u Nišu. Takođe, Nikolić je 2002. godine imao ulogu majstora Save u jednoj epizodi TV serije *Kazneni prostor* i TV filmovima *Zagonetne varijacije* kao pisac Abel Znorko, *Tridesetdva kvadrata* kao Ljubisav i TV filmu *Akcija Tigar*, gde se pojavio u ulozi Miluna Petkovića. Kao Božidar Spasić glumio je u osam epizoda TV serije *Najbolje godine* iz 2003. godine, a 2004. godine u TV filmu *Skela* u ulozi gospodara. Pojavio se i u TV seriji Nebojše Romčevića, *Ljubav, navika, panika*, u tri epizode, kao Đole, 2005. godine. U periodu od 2005—2006. godine glumio je Bumidira Popivodu u dvadeset i devet epizoda TV serije *Idealne veze*. Nikolić se pojavio u manjoj ulozi Karađorđa u filmu *Šejtanov ratnik* iz 20056. godine, a nakon toga u periodu od 2007—2008. godine pojavljivao se u TV seriji *Kafanica blizu SIS-a*, u ulozi Bogija. U ulozi organizatora pojavio se u jednoj epizodi serije *Kuku, Vasa* (2010), a iste godine glumio je u ulozi Atanasa Božića u filmu *Montevideo, Bog te video!*

### 2011—2019

U filmu Srđana Dragojevića *Parada* iz 2001. godine imao je ulogu Bogdana, a naredne godine pojavio se u deset epizoda TV serije *Jagodići* kao Mate. U periodu od 2012—2013. godine pojavio se u pet epizoda TV serije *Montevideo, Bog te video!* kao Atanas Božić. Nikolić je zabeležio ulogu i u kraktometražnom hrvatskom filmu *Kutija* iz 2013. godine u ulozi Brke. Pojavio se u segmentu Sofija, filma *Jednaki* (2014), a iste godine i u filmu *Peti leptir* kao deda Dušan. U periodu od 2012—2015. godine glumio je u trideset i sedam epizoda crnogorske i srpske serije Budva na pjenu od mora, u ulozi đeda Joke, a nakon toga u filmu Radoša Bajića, *Za kralja i otadžbinu* (2015) u ulozi Milisava Janjića. Iste, 2015. godine pojavio se u ulozi Dejana Stanića u filmu *Brat Dejan*, kao i u jednog epizodi TV serije Čizmaši, gde je nastupio sa ulogom generala Pantića. U ulozi Mitrofana Bana pojavio se u TV seriji *Božićni ustanak*, 2017. godine. Ostvario je uloge i u šest epizoda TV serije *Senke nad Balkanom* kao deda Luka, kao i u kratkometražnom filmu *Pesnik revolucije*, takođe iz 2017. godine. Advokata Simu glumio je u TV seriji *Pet*, nakon toga iste godine ostvario je uloge u serijama *Komšije* kao Živojin, *Pogrešan čovek* kao Lazar Crnković stariji, serijama *Žigosani u reketu* kao deda Miša i u *Urgentni centar* kao Hraben Lukić.

Uloge
-----

|  |
| --- |
| **Filmografija glumca Marka Nikolića** |
| God. | Naziv | Uloga |
| 1963. | 20.000 za trošak |  |
| 1967. | Letovi koji se pamte |  |
| 1968. | Neverovatni cilinder Nj. V. kralja Kristijana |  |
| 1968. | Biće skoro propast sveta, nek' propadne nije šteta |  |
| 1969. | Zaseda | seoski milicajac |
| 1969. | Sedmina - Pozdravi Marijo |  |
| 1969. | Rani radovi |  |
| 1970. | Pucanj |  |
| 1970. | Čedomir Ilić | student |
| 1971. | Domovina u pesmama |  |
| 1971. | Don Kihot i Sančo Pansa |  |
| 1972. | Amigos |  |
| 1972. | Prvi splitski odred |  |
| 1973. | Od danas do sutra |  |
| 1974. | Divlje godine |  |
| 1974. | Užička republika | Klaker |
| 1976. | Užička republika | Klaker |
| 1976. | Na putu izdaje |  |
| 1976. | Devojački most | Marko |
| 1976. | Grlom u jagode | Marko |
| 1977. | Inferiornost | Aberiđi |
| 1977. | 67. sastanak Skupštine Kneževine Srbije | Adam Bogosavljević |
| 1977. | Pucanj | Petar Zorić |
| 1978. | Razmena |  |
| 1978. | Dvoboj za južnu prugu | Miša |
| 1978. | Boško Buha | Puškar |
| 1978. | Boško Buha (film) | Puškar |
| 1979. | Prva srpska železnica | Nikola Pašić |
| 1979. | Ujed | Miloš |
| 1980. | Petrijin venac | Dobrivoje |
| 1980. | Nešto iz života |  |
| 1980. | Snovi, život, smrt Filipa Filipovića |  |
| 1981. | Kraljevski voz |  |
| 1981. | Poslednji čin |  |
| 1981. | Tuga |  |
| 1981. | Stari Beograd |  |
| 1981. | Buntovnik |  |
| 1981. | Bila jednom ljubav jedna |  |
| 1981. | Svetozar Marković | Adam Bogosavljević |
| 1981. | Šesta brzina | gastarbajter |
| 1982. | Beograd nekad i sad | Neša, Nikola, Petar |
| 1982. | Priče iz radionice | gastarbajter |
| 1982. | Doktorka na selu | sekretar Radiša |
| 1982. | Priče preko pune linije |  |
| 1983. | Karađorđeva smrt | Karađorđe |
| 1983. | Le Prix du danger | takmičar |
| 1983. | Veliki transport | Pavle Paroški |
| 1984. | Ne tako davno |  |
| 1984. | Ulični pevači |  |
| 1985. | Dvostruki udar |  |
| 1985. | Quo Vadis? | Tigellinus |
| 1986. | Sivi dom | Kecov stric |
| 1987-1988. | Vuk Karadžić | Karađorđe Petrović |
| 1987-1988. | Bolji život | Dragiša Giga Popadić |
| 1989. | Bolji život | Dragiša Giga Popadić |
| 1989. | Drugarica ministarka |  |
| 1990. | Gluvi barut | Mrki |
| 1990. | Ljubav je hleb sa devet kora |  |
| 1991. | Apis |  |
| 1991. | Glava šećera | David Uzlović |
| 1991. | Konak |  |
| 1990-1991. | Bolji život 2 | Dragiša Giga Popadić |
| 1992. | Juris na skupštinu | Milomir Sokolović |
| 1992. | Teatar u Srba | Karađorđe |
| 1994. | Dnevnik uvreda 1993 | Stefan Nikolić |
| 1994. | Srećni ljudi | Velimir Davidović |
| 1994. | Policajac sa Petlovog Brda 2 | Rembo |
| 1995. | Kraj dinastije Obrenović | general Dimitrije Cincar-Marković |
| 1995. | Terasa na krovu | Ratko |
| 1995. | Tamna je noć | Boško Belezada |
| 1995-1996. | Srećni ljudi 2 | Velimir Davidović |
| 1997. | Ljubav, ženidba i udadba | Jovan |
| 1996-1997. | Gore dole | Damjan Danković 'Džoks' |
| 1998. | Nikoljdan 1901. godine | kafedžija Stavros |
| 1998. | Svirac | gazda Milun Vučetić |
| 1999. | Nek bude što bude |  |
| 1999. | Morte di una ragazza perbene |  |
| 2001. | Budi fin |  |
| 2001. | Rondo | pacijent |
| 2002. | Akcija Tigar |  |
| 2002. | Tridesetdva kvadrata | Ljubisav |
| 2002. | Zagonetne varijacije | Abel Znorko |
| 2002. | Država mrtvih | pijanac Roćko |
| 2002. | Kazneni prostor | Vodoinstalater Sava |
| 2002. | Kordon | Zmaj |
| 2003. | Najbolje godine | Božidar |
| 2004. | Skela | Gospodar |
| 2005. | Ljubav, navika, panika | Spasoje |
| 2005. | Idealne veze | Budimir Popivoda |
| 2006. | Šejtanov ratnik | Karađorđe |
| 2007. | Kafanica blizu SiS-a | Bogi |

Vanjske veze
------------

* Marko Nikolić na sajtu IMDb

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 49521155
* LCCN: no2012117319
* ISNI: 0000 0000 0210 4058
* GND: 1078437882
* SUDOC: 145346374
* BNF: cb151086238 (podaci)
* CONOR.SI: 69125731

 |



1. 1 2 3 4  „Pričao je da mu je JEDNA uloga PROMENILA ŽIVOT, a impresivna BIOGRAFIJA Marka Nikolića nikoga ne ostavlja ravnodušnim". blic.rs. 03. 01. 2019.
2. ↑  „Marko Nikolić, stranica mog života: Zamalo da postanem košarkaš zbog mog drugara Ducija". yugopapir.com.
3. 1 2 3 4 5 6 7 8  „Marko Nikolić - svi ga znate kao Gigu Moravca!". mondo.rs. 24. 01. 2017. Arhivirano iz originala na datum 2019-01-04. Pristupljeno 2019-01-04.
4. ↑  Marko Nikolić, Karađorđe među glumcima*sinemanija.com*
5. ↑  „Svi detalji ljubavnog života Marka Nikolića: Ženio se tri puta, imao troje dece, a ono što je rekao o ćerki Mini, mnogo je otkrilo o njemu". zena.blic.rs. 03. 01. 2019.
6. ↑  „Zbogom Gigo! Preminuo legendarni glumac Marko Nikolić" (sr). informer.rs. Pristupljeno 02. 01. 2019.
7. ↑  „A sada i serija "Montevideo bog te video"". mondo.rs. 03. 02. 2012. Arhivirano iz originala na datum 2019-01-04. Pristupljeno 2019-01-04.
8. ↑  „Marko Nikolić glimačka legenda bivše države u novj seriji: Bolje da me pamte po ulozi, nego po nekom zločinu. I dalje mi na ulici viču: 'Gdje si, Gigo Popadiću?'". jutarnji.hr. 3. 09. 2018.